
Paanyaya sa Panalangin 
Tumayo at gawin ang tanda ng krus sa mga labi 
Panginoon, buksan mo ang aking mga labi. 
- At pupurihin ka ng aking bibig. 
Salmo 95 


Ang Panawagan upang papurihan ang Diyos 


Halina, sambahin ang Diyos na may hawak ng buong daigdig sa 
kanyang mapanlikhang kamay. 


— Halina, sambahin ang Diyos na may hawak ng buong 
daigdig sa kanyang mapanlikhang kamay. 


Tayo ay lumapit sa “ting Panginoon, Siya aawitan, 
Ating paputihan ang batong kublihan nati't kalakasan. 
Tayo ay lumapit sa kanyang harapan na may pasalamat, 
Siya ay Purihin ng mga awiting may tuwa at galak. 


-- Halina, sambahin ang Diyos na may hawak ng buong 
daigdig sa kanyang mapanlikhang kamay. 


Sapagkat ang Diyos ay ang Panginoong napakadakila, 

Ang dakilang Haring higit sa sinuman na binabathala. 
Nasa kanyang palad ang buong daigdig pati kalaliman, 
Ang lahat ay kanya maging ang mataas nating kabundukan. 
Kanya rin ang dagat at pati ang lupa na kanyang nilalang. 


-- Halina, sambahin ang Diyos na may hawak ng buong 
daigdig sa kanyang mapanlikhang kamay. 


Tayo ay lumapit, sa kanya'y sumamba at magbigay-galang, 
Lumuhod sa harap nitong Panginoong sa ati'y lumalang. 
Siya ang ating Diyos, tayo ay kalinga niyang mga hirang, 
Mga tupa tayong inaalagaan. 

-- Halina, sambahin ang Diyos na may hawak ng buong 

daigdig sa kanyang mapanlikhang kamay. 

Ang kanyang salita ay ating pakinggan: 
“Iyang inyong puso'y huwag patigasin, 
Tulad ng ginawa ng inyong mga magulang 

Nang nasa Meriba, sa ilang ng Masa. 
Ako ay tinukso't doon ay sinubok ng inyong magulang, 
Bagamat nakita ang aking ginawang sila ng nakinabang. 


-- Halina, sambahin ang Diyos na may hawak ng buong 
daigdig sa kanyang mapanlikhang kamay. 


Apatnapung taon, sa inyong ninuno ako ay nagdamdam, 
Ang aking sinabi,” Sila ay suwail, walang pakundangan 
At ang mga utos ko ay sinusuway!” 

Dahil sa galit ko, ako ay sumumpang di sila daratal, 

Sa lupang pangakong aking inilaan.” 


— Halina, sambahin ang Diyos па may hawak ng buong 
daigdig sa kanyang mapanlikhang kamay. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


-- Halina, sambahin ang Diyos na may hawak ng buong 
daigdig sa kanyang mapanlikhang kamay. 


Panalangin sa Umaga 


AWIT 


Purihin mo, kalul'wa, Hari ng kalangitan, 
Tayo ay tinubos n'ya, hanggang sa kamatayan, 
Inako ang parusa't dala'y kapatawaran, 


Purihin ang ating D'yos, alay ay kaligtasan. 


Dakilain mo ang D'yos, na sa 'ti'y nagpapala, 
Siya ay mahinahon, kung magalit, di bigla. 
Sa 'ting mga anak n'ya, ay sagana ang awa, 
Purihin ang ating D'yos, tapat siya't dakila. 


Kayo ring mga anghel, sambahin ang ating Diyos, 
Mukha n'ya'y nasilayan, papurihan nang lubos, 
Kahit araw at buwan, sa kanya ay maglingkod, 
Magkaisa ang lahat, purihin ang ating Diyos! 


Ny 

Umupo о tumayo 


MGA ANTIPONA AT SALMO 
Antipona 1 
Panginoon, malapit ka sa aming piling at ang mga tuntunin mo ay 
totoo. 
Salmo 119:145-152 
(Dalangin upang iligtas) 
Buong pusong tumatawag itong iyong abang lingkod, 
Ako'y iyong dinggin, PANGINOON, at susundin ko ang utos. 
Tumatawag ako, PANGINOON, sa iyo ay dumaraing, 
Iligtas mo ako ngayo't ang utos mo ang susundin. 
Madilim pa, ang lingkod mo ay gising na't tumatawag, 
Sa pangako mong iniwan, pag-asa ko'y nakalagak. 
Hindi ako makatulog, magdamag na laging gising, 
At ang aking binubulay ay ang bigay mong aralin. 
Ako'y dinggin mo, O PANGINOON, ayon sa iyong pag-ibig, 
Iligtas mo ang buhay ko yamang ikaw ay matuwid. 
Palapit na nang palapit ang sa aki'y umuusig, 
Mga taong walang galang sa utos mong isinulit. 
Ngunit ikaw, PANGINOON, ay malapit sa piling ko, 
Ang pangakong binitiwan mo sa akin ay totoo. 
Iang mga tuntunin mo'y matagal nang aking talos, 
Ang utos na ginawa mo'y walang hanggang mga utos. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Panginoon, malapit ka sa aming piling at ang mga tuntunin mo ay 
totoo. 


Antipona 2 


Bahaginan mo ako ng karunungang mula sa Diyos at laging 
samahan ako sa aking ginagawa. 

Awit: Karunungan 9:1-6, 9-11 
(Panginoon, bigyan ako ng karunungan) 


Diyos ng aking mga ninuno at mahabaging PANGINOON, 
Ikaw na lumikha ng lahat ng bagay 

Sa pamamagitan ng iyong salita, 

Sa iyong Karunungan, nilikha mo ang tao 

Upang maghari sa sangnilikha 

At pamahalaan ang daigdig nang may kabanalan at katuwiran, 
At pairalin ang katarungan nang may katapatan. 


Bahaginan mo ako ng Karunungang nakaluklok sa tabi ng iyong 
trono, 

At ibilang mo ako sa iyong mga lingkod. 

Ako'y alipin mo, anak ng alipin mong babae, 

Isang taong mahina at madaling mamatay. 

Lubhang kakaunti ang pagkaunawa ko sa 


Kautusan at kung paano iyon paiiralin. 


At kahit na ang isang tao ay maging ganap, 
Wala rin siyang magagawa 
Kung wala siyang karunungan na nagmumula sa iyo. 


Sumasaiyo ang Karunungan 

At nalalaman niya ang iyong mga gawa, 

Sapagkat kaharap siya nang likhain mo ang daigdig. 
Alam niya kung ano ang iyong kinalulugdan, 


Kung ano ang mabuti at naaayon sa iyong mga utos. 


Suguin mo siya mula sa kalangitan 

At mula sa luklukan ng iyong kaluwalhatian. 

Sa gayon, siya'y sasaakin 

At sasamahan ako sa aking ginagawa, 

At ituturo niya sa akin kung ano ang nakalulugod sa iyo. 


Alam niya at nauunawaan ang lahat ng bagay, 
Papatnubayan niya ang lahat ng kilos ko, 
At iingatan ako sa pamamagitan ng kanyang kapangyarihan. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Ny 

Antipona 
Bahaginan mo ako ng karunungang mula sa Diyos at laging 
samahan ako sa aking ginagawa. 


Antipona 3 


Ang katapatan ng Panginoon sa kanyang pangako ay walang wakas. 
Salmo 117 


(Pagpupuri sa mapagmahal na awa ng Diyos) 


Purihin ang PANGINOON! 
Dapat na purihin ng lahat ng bansa, 
Siya ay purihin 

Ng lahat ng tao sa balat ng lupa. 


Pagkat ang pag-ibig 
Na ukol sa ati'y dakila at wagas, 
At ang katapatan niya'y walang wakas. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Ang katapatan ng Panginoon sa kanyang pangako ay walang wakas. 
Umupo 


PAGBASA NG SALITA NG DIYOS 
Filipos 2:2-4, 14-16 


Kung gayon, lubusin ninyo ang aking kagalakan maghari sa inyo 

ang pagkakasundo, mabuklod kayo ng iisang pag-ibig at maging isa 
kayo sa puso't diwa. Huwag kayong gagawa ng anumang bagay dahil 
lamang sa hangad ninyong matanyag, bagkus magpakababa kayo at 
huwag ipalagay na kayo'y mabuti kaysa iba. Ipagmalasakit ninyo ang 


kapakanan ng iba, hindi lamang ang sa inyong sarili. 


Gawin ninyo ang lahat ng bagay nang walang tutol at pagtatalo, 
upang kayo'y maging ulirang mga anak ng Diyos, malinis at walang 
kapintasan sa gitna ng mga taong liko at masasama. Sa gayon, 
magsisilbi kayong ilaw sa kanila, tulad ng talang nagniningning sa 
kalangitan, samantalang inihahatid ninyo sa kanila ang balita ng 

kaligtasan. Pagdating ni Kristo ау maipagmamalaki Ко kayo sapagkat 
hindi nawalan ng kabuluhan ang aking pagpapagal. 


TUGUNAN 


Ako'y humihibik sa iyo, Panginoon, sapagkat ikaw ang aking 
kanlungan. 


- Ako'y humihibik sa iyo, Panginoon, sapagkat ikaw ang aking 
kanlungan. 


Ikaw lamang ang nais ko sa daigdig ng mga buhay, 
-- sapagkat ikaw ang aking kanlungan. 
Papuri sa Ama, at sa Anak at sa Espiritu Santo. 


- Ako'y humihibik sa iyo, Panginoon, sapagkat ikaw ang aking 
kanlungan. 


Tumayo 


PAPURING AWIT NI ZACARIAS 

Antipona 
Panginoon, iyong bigyang-liwanag ang mga nasa kadiliman at nasa 
lilim ng kamatayan. 

Lukas 1:68-79 
Gumawa tanda ng krus 
Purihin ang Panginoong Diyos ng Israel! 
Sapagka't nilingap niya at pinalaya ang kanyang bayan. 
At nagpadala siya sa atin ng isang makapangyarihang Tagapagligtas, 
Mula sa lipi ni David na kanyang lingkod. 


Ipinangako niya sa pamamagitan ng kanyang banal na propeta 
noong una, 

Na ililigtas niya tayo sa ating mga kaaway, 

At sa kamay ng lahat ng napopoot sa atin. 

Ipinangako rin niya na kahahabagan ang ating mga magulang, 
At aalalahanin ang kanyang banal na tipan. 


Iyan ang sumpang binitiwan niya sa ating amang si Abraham, 

Na ililigtas tayo sa ating mga kaaway, 

Upang walang takot na makasamba sa kanya, 

At maging banal at matuwid sa kanyang paningin, habang tayo'y 
nabubuhay. 


Ikaw naman, anak, ay tatawaging propeta ng Kataas-taasan, 
Sapagka't mauuna ka sa Panginoon upang ihanda ang kanyang mga 
daraanan, 

At ituro sa kanyang bayanang landas ng kaligtasan, 

Ang kapatawaran ng kanilang mga kasalanan. 


Sapagka't lubhang mahabagin ang ating Diyos, 
Magbubukang-liwayway sa atin ang araw ng kaligtasan. 

Upang magbigay-liwanag sa mga nasa kadiliman at nasa ilalim ng 
kamatayan, 

At patnubayan tayo tungo sa daan ng kapayapaan. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 
Antipona 


Panginoon, iyong bigyang-liwanag ang mga nasa kadiliman at nasa 
lilim ng kamatayan. 


PANGKALAHATANG PANALANGIN 


May tiwala tayong manalangin sa Ama. Niloob niyang ang Birheng 
Maria ay maging higit sa lahat ng nilalang sa langit at sa lupa: 


- Tunghayan ang Ina ng iyong Anak at dinggin ang aming 


dalangin. 


Nagpapasalamat kami sa iyo, Amang maawain, sapagkat 
ipinagkaloob mo sa amin si Maria upang maging ina at uliran 
namin, 

sa kanyang pamamagitan, linisin mo ang puso namin. 


- Tunghayan ang Ina ng iyong Anak at dinggin ang aming 
dalangin. 
Pinagpala mo si Maria na maging masunurin sa iyong salita at tapat 
sa paglilingkod sa iyo, 


sa kanyang pamamagitan, gawaran kami ng biyayang kaloob ng 

Espiritu Santo. 


— Tunghayan ang Ina ng iyong Anak at dinggin ang aming 


dalangin. 


Pinatatag mo si Maria sa paanan ng krus at pinuno siya ng 
kagalakan sa muling pagkabuhay ng iyong Anak, 

sa kanyang pamamagitan, alisin ang aming pagdurusa at palakasin 
ang aming pag-asa. 


- Tunghayan ang Ina ng iyong Anak at dinggin ang aming 
dalangin. 


Ama Namin 


Ama namin, sumasalangit Ka 

Sambahin ang ngalan Mo 

Mapasaamin ang kaharian Mo 

Sundin ang loob Mo 

Dito sa lupa, para nang sa langit. 

Bigyan Mo kami ngayon ng aming kakanin sa araw araw. 
At patawarin Mo kami sa aming mga sala, 
Para nang pagpapatawad namin 

Sa mga nagkakasala sa amin. 

At huwag Mo kaming ipahintulot sa tukso, 
At iadya Mo kami sa lahat ng masama. 
Sapagkat Iyo ang kaharian, at kapangyarihan, 
At ang kadakilaan, magpakailanman. 


Pangwakas na Panalangin 


Ama, 

bukal at pinagmumulan ng aming kaligtasan, 
maipahayag nawa namin ang iyong kaluwalhatian 

sa bawat araw ng aming buhay, 

upang kami'y makaawit ng papuri sa iyo 

nang walang humpay sa kalangitan. 

Hinihiling namin ito sa pamamagitan ni Hesukristo, 
kasama ng Espiritu Santo magpasawalang hanggan. 


— Amen. 

Paghayo 


Pagpalain nawa tayo ng panginoon, iligtas tayo mula sa lahat ng 
kasamaan at akayin tayo sa buhay na walang hanggan. 


— Amen. 

PANALANGIN NG МСА KRISTIYANO SA MAGHAPON 
Ang mga tekstong biblikal at mga Papuring Awit na ginamit ay halaw 
mula sa MAGANDANG BALITA BIBLIA. Karapatang-sipi @ 
1973, Philippine Bible Society, U.N. Ave., Manila. 


Ang mga titik ng mga Awit at ang mga disenyong pansining ay likha 
ni Padre Mar DJ Arenas. 


Karapatang-sipi @ 1994, LUPON REHIYONAL UKOL SA 
TAGALOG SA LITURHIYA. 

